《送嘉仲兄赴永康宰》
宋代·李处权

我兄如琼林，皎皎尘滓外。
不从门地初，便许人物最。
裁诗陶谢流，射策晁董辈。
欬唾落人间，一一珠无颣。
群居款名理，澡雪赖箴诲。
坐我琅玕林，清风长十倍。
谁令困小官，寸进而迟退。
前年宰荥泽，与古能吏配。
兹入山水国，牛刀钦益淬。
稳借一帆风，开涛上鲸背。
独怜藐然孤，厌逐儿童队。
梦想在东南，浮云寄心会。
定不俟瓜及，归奉明光对。
犹当念奇穷，寂寞将把耒。

作者简介：（?—1155）宋徐州丰县人，徙江宁溧阳，字巽伯。李淑曾孙。徽宗宣和间，与陈恬、朱敦儒并以诗名。南渡后曾领三衢。卒年七十余。有《崧庵集》。